Teine lugemine

18.03.2025

**548 SE II**

**Muudatusettepanekute loetelu   
välismaalaste seaduse muutmise ja sellega seonduvalt teiste seaduste muutmise seaduse (rändemenetluste tõhustamine) eelnõu teiseks lugemiseks**

1. Täiendada § 1 uue punktiga 10, muutes järgnevate punktide numeratsiooni, järgmises sõnastuses:

„**10)** paragrahv 87 muudetakse ja sõnastatakse järgmiselt:

„**§ 87. Viisanõude ja viisanõudest vabastamise erandite otsustamise pädevus**

Vabariigi Valitsus võib korraldusega otsustada erandi tegemise viisanõudest ja viisanõudest loobumisest kooskõlas Euroopa Parlamendi ja nõukogu määrusega (EL) 2018/1806, milles loetletakse kolmandad riigid, kelle kodanikel peab välispiiride ületamisel olema viisa, ja need kolmandad riigid, kelle kodanikud on sellest nõudest vabastatud (ELT L 303, 28.11.2018, lk 39–58).“.

***Selgitus:*** *Muudatusega täpsustatakse Euroopa Parlamendi ja nõukogu määruse (EL) 2018/1806, milles loetletakse kolmandad riigid, kelle kodanikel peab välispiiride ületamisel olema viisa, ja need kolmandad riigid, kelle kodanikud on sellest nõudest vabastatud (ELT L 303, 28.11.2018, lk 39–58) (edaspidi määrus) riigisisesesse õigusesse ülevõtmist. Määruse artikli 6 kohaselt võib liikmesriik ette näha erandeid määruse artiklis 3 sätestatud viisanõudest või artiklis 4 sätestatud viisanõudest vabastamisest. Kehtiva välismaalaste seaduse § 87 järgi võib Vabariigi Valitsus otsustada viisanõudest loobumise kooskõlas määrusega, kuid mainitud ei ole viisanõudest loobumisest erandi tegemist ehk õigust nõuda viisat, kui määrusega on kolmandate riikide kodanikud vabastatud viisanõudest viibimise puhul, mis ei ületa 90 päeva mis tahes 180-päevase ajavahemiku jooksul. Muudatuse eesmärk on sätestada üheselt mõistetavalt, et Vabariigi Valitsus võib otsustada nii erandi tegemise viisanõudest kui ka erandi tegemise viisanõudest loobumise osas kooskõlas määrusega. Vabariigi Valitsuse otsus vormistatakse korraldusena, milles nähakse ette riigid ja isikutekategooriad, kelle suhtes erand kehtestatakse.*

**Põhiseaduskomisjon**

Juhtivkomisjon: ARVESTADA TÄIELIKULT

1. Teha eelnõus järgmised muudatused:

**2.1.** Muuta § 1 punktis 12 (uue numeratsiooni järgi punktis 13) esitatud lõike 3 sissejuhatavat lauseosa ja sõnastada see järgmiselt:

„(3) Viisaregistri pidamise eesmärgi ja Euroopa Liidu õigusaktis, välislepingus, seaduses või määruses sätestatud ülesande täitmiseks töödeldakse viisa andmise, tühistamise ja kehtetuks tunnistamise menetluse ning viibimisaja pikendamise ja ennetähtaegse lõpetamise menetluse kohta järgmisi andmeid:“

**2.2.** Muuta § 1 punktis 33 (uue numeratsiooni järgi punktis 34) esitatud lõike 3 sissejuhatavat lauseosa ja sõnastada see järgmiselt:

„(3) Andmekogu pidamise eesmärgi ja Euroopa Liidu õigusaktis, välislepingus, seaduses või määruses sätestatud ülesande täitmiseks töödeldakse välismaalase lühiajalise Eestis töötamise registreerimise ja selle kehtetuks tunnistamise menetluse kohta järgmisi andmeid:“.

**2.3.** Muuta § 1 punktis 63 (uue numeratsiooni järgi punktis 64) esitatud lõike 3 sissejuhatavat lauseosa ja sõnastada see järgmiselt:

„(3)  Elamislubade ja töölubade registri pidamise eesmärgi ja Euroopa Liidu õigusaktis, välislepingus, seaduses või määruses sätestatud ülesande täitmiseks töödeldakse elamisloa või tööloa andmise, pikendamise, kehtetuks tunnistamise ja taastamise menetluse, elamisloa andmete välisriigi reisidokumenti kandmise menetluse, Eestist eemalviibimise registreerimise menetluse, Euroopa Liidu kodaniku perekonnaliikme tähtajalise elamisõiguse andmise ja pikendamise menetluse, Euroopa Liidu kodaniku või tema perekonnaliikme alalise elamisõiguse registreerimise menetluse ning kohanemisprogrammiga seotud toimingu kohta järgmisi andmeid:“.

***Selgitus:*** *Eelnõu § 1 punktides 12, 33 ja 63 (uue numeratsiooni järgi punktides 13, 34 ja 64) nähakse seaduse tasandil ette viisaregistris, välismaalase lühiajalise Eestis töötamise registreerimise andmekogus ning elamislubade ja töölubade registris (alates 1.01.2028 elamislubade ja elamisõiguste andmekogu) töödeldavate andmete koosseis. Muudatusettepanekuga muudetakse õigusselgemaks sätete sissejuhatav lauseosa ja sätestatakse menetluse nimetused, mitte taotluste nimetused, mille käigus andmeid töödeldakse.*

**Põhiseaduskomisjon**

Juhtivkomisjon: ARVESTADA TÄIELIKULT

1. Teha eelnõus järgmised muudatused:

**3.1.** Täiendada § 1 punktis 15 (uue numeratsiooni järgi punktis 16) esitatud lõiget 9 uue punktiga 7, punktis 35 (uue numeratsiooni järgi punktis 36) esitatud lõiget 42 uue punktiga 7 ning punktis 65 (uue numeratsiooni järgi punktis 66) esitatud lõiget 42 uue punktiga 7 (muutes järgneva punkti numeratsiooni) järgmises sõnastuses:

„7) andmete säilitamise täpsemad tähtajad;“.

**3.2.** Muuta § 1 punktis 16 (uue numeratsiooni järgi punktis 17) esitatud lõiget 91 ja sõnastada see järgmiselt:

„(91) Viisaregistri andmeid säilitatakse kõige kauem 60 aastat. Andmete säilitamise täpsemad tähtajad sätestatakse registri põhimääruses.“.

**3.3.** Muuta § 1 punktis 36 (uue numeratsiooni järgi punktis 37) esitatud lõiget 44 ja sõnastada see järgmiselt:

„(44) Andmekogu andmeid säilitatakse kõige kauem 25 aastat. Andmete säilitamise täpsemad tähtajad sätestatakse andmekogu põhimääruses.“.

**3.4.** Muuta § 1 punktis 66 (uue numeratsiooni järgi punktis 67) esitatud lõiget 44 ja sõnastada see järgmiselt:

„(44) Elamislubade ja töölubade registri andmeid säilitatakse alaliselt. Andmete säilitamise lühemad tähtajad sätestatakse elamislubade ja töölubade registri põhimääruses.“.

***Selgitus:*** *Muudatusettepanek tuleneb Andmekaitse Inspektsiooni ettepanekust ning sellega täpsustatakse andmekogusid puutuvaid volitusnorme. Seaduses olevast volitusnormist peab nähtuma, mida lubatakse põhimääruse tasemel reguleerida. Kui andmekogu sisaldab isikuandmeid, ei saa andmete säilitamist reguleerida lubava volitusnormiga, mis annaks määrusandjale võimaluse ise otsustada, kas andmekogu põhimääruses täpsustatakse isikuandmete säilitamise tähtajad või mitte. Seadusandja peab määrama volitusnormis volituse piirid, see tähendab, et seaduses võib sätestada maksimaalse tähtaja ning volitada määrusandjat sätestama täpsemad tähtajad põhimääruses. Vastav volitusnorm peab aga olema kohustava iseloomuga, see tähendab, et peab määrama määrusandja kohustuse (mitte võimaluse) täpsustada andmete säilitamise tähtajad põhimääruses. Eelnõu algsest sõnastusest ei tulenenud otsesõnu määrusandjale volitust täpsustada põhimäärustes andmekogudes sisalduvate andmete säilitustähtaegu. Seetõttu nähakse muudatusettepanekuga ette, et viisaregistri, välismaalase lühiajalise Eestis töötamise registreerimise andmekogu ning elamislubade ja töölubade registri põhimäärustes sätestatakse andmete säilitamise täpsemad tähtajad. Seaduses on sätestatud andmete säilitamise maksimaalne aeg.*

**Põhiseaduskomisjon**

Juhtivkomisjon: ARVESTADA TÄIELIKULT

1. Teha eelnõus järgmised muudatused:
   1. Asendada § 1 punktis 23 (uue numeratsiooni järgi punktis 24) esitatud lõike 8 punktis 3 arv „18“ sõnaga „kuue“.
   2. Asendada § 1 punktis 44 (uue numeratsiooni järgi punktis 45) esitatud lõikes 4 arv „12“ sõnaga „kuue“.
   3. Asendada § 1 punktis 45 (uue numeratsiooni järgi punktis 46) esitatud lõike 2 punktis 3 arv „18“ sõnaga „kuue“.
   4. Muuta § 1 punkti 50 (uue numeratsiooni järgi punkti 51) ja sõnastada see järgmiselt:

„**50)** paragrahvi 1811 lõike 1 punktis 1 asendatakse sõnad „Eestis registrisse vähemalt viis„ sõnadega „Eesti äriregistrisse vähemalt kuus““.

* 1. Muuta § 1 punkti 51 (uue numeratsiooni järgi punkti 52) ja sõnastada see järgmiselt:

„**51)** paragrahvi 1811 lõike 1 punktis 2 ja lõikes 2 asendatakse sõna „viie“ sõnaga „kuue““.

***Selgitus:*** *Eelnõu kohaselt peab**tööandjal, kelle juures töötamiseks tähtajalist elamisluba taotletakse, olema vahetult enne elamisloa taotluse esitamist vähemalt 12 järjestikuse kuu jooksul olnud tegelik majandustegevus Eestis. Samuti on eelneva majandustegevuse nõue renditöö puhul ehk tööandjal peab olema enne välismaalase lühiajalise Eestis töötamise registreerimise taotluse või töötamiseks tähtajalise elamisloa taotluse esitamist 18 järjestikuse kuu jooksul tegelik majandustegevus Eestis. Muudatusettepanekuga asendatakse tööandja eelneva 12- ja 18-kuuline majandustegevuse nõue kuue kuu pikkuse majandustegevuse nõudega. Muudatusettepanek tuleneb Eesti Kaubandus-Tööstuskoja ettepanekust. Kuna muudatus on planeeritud jõustuma 01.01.2026, siis tagab kuue kuu pikkune eelnev tegeliku majandustegevuse nõue tööandjatele piisava üleminekuaja, et ettevõtjad, kes on kavandanud oma edaspidises tegevuses värvata kolmandatest riikidest tööjõudu, saaksid viia oma tegevuse eelnõuga vastavusse. Kuue kuu pikkune eelnev tegeliku majandustegevuse nõue on piisav, et hinnata senisest tõhusamalt ettevõtja usaldusväärsust ja võimekust täita VMS-s sätestatud kutsuja kohustusi – näiteks, kas tööandja tegutseb tegelikult Eestis ja soodustab välismaalast tööle võttes Eesti majanduse, teaduse, hariduse või kultuuri arengut ja suudab maksta ka VMS-is sätestatud töötasu.*

**Põhiseaduskomisjon**

Juhtivkomisjon: ARVESTADA TÄIELIKULT

1. Teha eelnõus järgmised muudatused:
   1. Asendada § 1 punktis 59 (uue numeratsiooni järgi punktis 60) esitatud lõike 3 esimeses lauses ning § 3 punktis 2 esitatud lõike 3 esimeses lauses sõnad „töölubade registris“ sõnadega „elamisõiguste andmekogus“.
   2. Jätta § 3 punktist 3 välja tekstiosa „231 lõike 3 esimeses lauses, §“ ning lugeda punkt 3 punktiks 4 ning punkt 4 punktiks 3.

***Selgitus:*** *Muudatusettepanek on normitehniline.**Kuivõrd eelnõuga nähakse ette, et alates 2028. aasta 1. jaanuarist nimetatakse elamislubade ja töölubade register ümber elamislubade ja elamisõiguste andmekoguks ning muudatusettepanekus viidatud sätted jõustuvad samuti 2028. aasta 1. jaanuaril, siis tuleb nendes sätetes asendada „elamislubade ja töölubade register“ uue nimetusega ehk „elamislubade ja elamisõiguste andmekogu“.*

**Põhiseaduskomisjon**

Juhtivkomisjon: ARVESTADA TÄIELIKULT

1. Teha eelnõus järgmised muudatused:

**6.1.** Täiendada eelnõu uue §-ga 4, muutes järgnevate paragrahvide numeratsiooni, järgmises sõnastuses:

„**§ 4. Isikut tõendavate dokumentide seaduse muutmine**

Isikut tõendavate dokumentide seaduses tehakse järgmised muudatused:

1. paragrahvi 112 lõiked 5 ja 6 tunnistatakse kehtetuks;
2. paragrahvi 201 lõige 2 ning § 204 lõiked 6 ja 8 tunnistatakse kehtetuks.“.

**6.2.** Täiendada eelnõu uue §-ga 6, muutes järgnevate paragrahvide numeratsiooni, järgmises sõnastuses:

„**§ 6. Konsulaarseaduse muutmine**

Konsulaarseaduses tehakse järgmised muudatused:

1. paragrahvi 48 pealkirjast jäetakse välja sõnad „taotluse edastamine ning digitaalse isikutunnistuse“;
2. paragrahvi 48 lõige 1 tunnistatakse kehtetuks;
3. paragrahvi 48 lõikest 2 jäetakse välja sõnad „ja välismaalasele“.

**6.3.** Täiendada § 6 (uue numeratsiooni järgi § 8) uue lõikega 1, muutes järgnevate lõigete numeratsiooni, järgmises sõnastuses:

„(1) Käesoleva seaduse §-d 4 ja 6 jõustuvad 2025. aasta 1. mail.“.

***Selgitus:*** *Muudatusettepanekuga eelnõusse viidavad isikut tõendavate dokumentide seaduse ning konsulaarseaduse muudatusi sisaldavad sätted on hetkel Vabariigi Valitsuse algatatud isikut tõendavate dokumentide seaduse muutmise ja sellega seonduvalt teiste seaduste muutmise seaduse eelnõus 572 SE. Eelnõusse lisatavad sätted puudutavad sellist digitaalset isikutunnistust, mis on teisene dokument, mida on võimalik kasutada vaid e-keskkonnas autentimiseks ja digitaalseks allkirjastamiseks. Sellel ei ole fotot ja seda ei saa kasutada oma isiku füüsiliseks tõendamiseks. Muudatuste kohaselt lõpetatakse sellise digitaalse isikutunnistuse väljastamine alates käesoleva aasta 1. maist vähese vajaduse ja kulude optimeerimise tõttu. Inimeste vajadus digitaalse isikutunnistuse järele on olnud viimastel aastatel langustrendis ning e-teenuseid eelistatakse pigem kasutada mobiil-ID või Smart-ID-ga ning samuti ID-kaardiga. Lisaks vahetub käesoleval aastal Politsei- ja Piirivalveametil ID-1 formaadis dokumentide tootmise (isikutunnistus, elamisloakaart, e-residendi digi-ID) lepingupartner ja sõlmitud leping ei hõlma digitaalse isikutunnistuse tootmist. Kuivõrd digitaalsete isikutunnistuste väljaandmine lõpetatakse käesoleva aasta 1. maist, on vaja, et vastavad sätted seaduses jõustuksid samuti 1. mail 2025. Seoses sellega, et 572 SE eelnõu menetlemine on viibinud, ei ole digitaalse isikutunnistuse sätete jõustumine 572 SE eelnõus enam võimalik ning vastavad sätted tõstetakse eelnõusse 548 SE.*

**Põhiseaduskomisjon**

Juhtivkomisjon: ARVESTADA TÄIELIKULT

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab põhiseaduskomisjon 14.03.2025.

(kinnitatud digitaalselt)

Hendrik Johannes Terras

Põhiseaduskomisjoni esimees